Bruno Jerup (EL), 1997-12-12:
Enhedslisten er af den opfattelse, at det er et fornuftigt beslutningsforslag.
Det rummer i hvert fald nogle meget vigtige elementer, som jeg synes at man i udvalget burde prøve at arbejde med, og vores udgangspunkt er, at det i hvert fald er den vej, vi skal prøve at gå i forhold til at få lidt mere styr på det her.
Læger har indflydelse på utrolig mange områder, der omhandler almindelige menneskers dagligdag: inden for den offentlige forvaltning, diverse styrelser, kommuner og stat samt amter og ankesystemer, på forsikringsområdet, inden for foreninger, nævn og råd og pensionskasser osv.
Det vil sige, der er en lang række områder, hvor de har en ret afgørende indflydelse.
Det er de forskellige offentlige instanser, de private foreninger m.m., der selv udpeger de lægekonsulenter, de mener at have brug for, samt de speciallæger, de sender borgerne til undersøgelse hos.
Udvælgelsen af lægekonsulenten og speciallægen sker i lukkede kredsløb, hvor en læge kan anbefale en anden læge til konsulentjobbet eller til at udarbejde en speciallægeerklæring.
Det kan også ske ved, at lægen anerkendes af systemet.
Der findes ikke en offentlig eller en privat eller eventuelt kollegial forening eller instans, der udvælger læger til forskellige konsulentjob.
Der kunne være en offentlig autorisation af de læger, der skal være konsulenter eller udarbejde speciallægeerklæringer.
Vi synes også, at der, hvis der nu er uenighed, skal være mulighed for, at man kan få en speciallæge udskiftet.
For at undgå problemer med uvildigheden skal sagkyndige lægeerklæringer ikke indhentes af sagens parter.
Den pågældende borger eller de instanser, der modtager afgørelsen, kender ikke den læge, der udtaler sig eller hans forudsætninger eller faglige baggrund for at udtale sig i den pågældende sag.
Og speciallægeerklæringer skal bygge på en personlig og grundig undersøgelse af patienten.
Lægekonsulentens indstilling skal bygge på personlig samtale med borgeren.
Udtalelsen fra lægekonsulenten skal være skriftlig og sendes til den borger, den omhandler, og der skal være mulighed for at få ændret fejl og udtalelser i den, inden der tages afgørelse i sagen.
Også udtalelser fra speciallægen skal sendes til borgeren med mulighed for at udtale sig inden afgørelsen.
Der skal sikres kvalitet i lægernes udtalelser f.eks. ved standardspørgsmål, der skal udtales om, samt spørgsmål, der absolut ikke skal udtales om, f.eks. om en borgers pensionsret.
Det kunne også være ved praksiskoordinering, som vi har været inde på ved anden behandling af anden lovgivning, f.eks. fra Sundhedsstyrelsen.
I tilfælde af, at der foreligger to eller flere lægesagkyndige udtalelser, der er i modstrid med hinanden, prioriteres ofte uden hensyn til indholdet.
Det ses, at instansen støtter sig til den udtalelse, der ikke støtter sig på patientkontakt, eller til den, der peger på den billigste løsning.
Det synes vi er uacceptabelt.
Lægekonsulenternes sympati med instansen, arbejdsgiveren, systemet frem for borgeren, medfører nogle retslige problemer.
Det mener vi man skal gøre noget ved.
Det skal sikres, at der på intet tidspunkt kan skabes tvivl om lægernes habilitet, ved at det ikke må være patientens egen læge eller lægehuset eller lægen fra tidligere, der udtaler sig om patienten i samme sag i andre instanser.
Lægekonsulentens kompetence er ofte ubegrænset i forhold til eksterne speciallægers udtalelser, uanset lægekonsulenten ikke er særlig hjemme i netop det speciale.
Lægekonsulentens ord og indstilling til afgørelse vejer ofte tungere end en bredere tværfaglig vurdering af sagen.
Vi synes, det skal sikres, at borgerne altid får deres sag set både i private og offentlige instanser, herunder mulighed for at kræve aktindsigt i de lægelige akter, der ligger til grund for afgørelsen.
Speciallægers og lægekonsulenters udtalelse bliver ikke automatisk forelagt borgerne eller forvaltningen efter forvaltningslovens regler,
som det ellers er fastlagt i reglerne, og det synes vi også er et problem.
Så man kan sige, at samlet set er det et område, der er mange, der er afhængige af.
Der er mange borgere, der bliver afhængige af disse konsulenters udtalelser og det, de skriver.
Vi synes sådan set, at det er på tide, at man får lidt mere åbenhed omkring, hvad der foregår, og derfor er vores indstilling over for forslaget, at vi er positive.